CELEX: 32021R0656
Language: lt
Date: 2021-04-21 00:00:00
Title: Komisijos įgyvendinimo reglamentas (ES) 2021/656 2021 m. balandžio 21 d. kuriuo į garantuotų tradicinių gaminių registrą įtraukiamas pavadinimas („Slovenska potica“ (GTG))

2021 4 22   
               
               
                  LT
               
               
                  Europos Sąjungos oficialusis leidinys
               
               
                  L 137/12
               
            
         KOMISIJOS ĮGYVENDINIMO REGLAMENTAS (ES) 2021/656
         2021 m. balandžio 21 d.
         kuriuo į garantuotų tradicinių gaminių registrą įtraukiamas pavadinimas („Slovenska potica“ (GTG))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų (1) 52 straipsnio 3 dalies a punktą,
         kadangi:
         
                     (1)
                  
                  
                     pagal Reglamento (ES) Nr. 1151/2012 50 straipsnio 2 dalies b punktą Slovėnijos paraiška įregistruoti pavadinimą „Slovenska potica“ kaip garantuotą tradicinį gaminį (GTG) buvo paskelbta Europos Sąjungos oficialiajame leidinyje (2);
                  
               
                     (2)
                  
                  
                     2020 m. birželio 29 d. Komisija gavo Austrijos pranešimą apie prieštaravimą ir susijusį pagrįstą prieštaravimo pareiškimą. 2020 m. liepos 3 d. Komisija perdavė Austrijos pranešimą apie prieštaravimą ir pagrįstą prieštaravimo pareiškimą Slovėnijai;
                  
               
                     (3)
                  
                  
                     Komisija išnagrinėjo Austrijos pateiktą prieštaravimo pareiškimą ir nustatė, kad jis yra priimtinas. Prieštaravimo pareiškime teigiama, kad Austrijoje pavadinimas „Potize“/„Putize“ vis dar naudojamas panašiems Austrijoje pagamintiems produktams pavadinti, jis naudojamas teisėtai ir jį žino ištisos kartos. Taip pat jame teigiama, kad „Potize“/„Putize“ gamyba turi didelę ekonominę reikšmę Austrijoje, ypač Pietų Austrijoje įsikūrusioms bendrovėms. Todėl Austrija mano, kad prašymas šį pavadinimą naudoti tik Slovėnijoje (pagal Slovėnijos tradicijas) pagamintiems produktams turi būti atmestas. Bet kuriuo atveju Austrija mano, jog būtina užtikrinti, kad ir toliau būtų įmanoma gaminti produktus pavadinimais „Potize“ ar „Putize“, kurie Austrijoje daugelį metų tradiciškai naudojami pagal Austrijos tradicijas pagamintiems produktams pavadinti. Apibendrinant, prieštaravimo pareiškime teigiama, kad siūlomas įregistruoti pavadinimas remiantis Reglamento (ES) Nr. 1151/2012 21 straipsnio 1 dalies b punktu yra teisėtai naudojamas, žinomas ir ekonomiškai reikšmingas panašiems žemės ūkio ar maisto produktams;
                  
               
                     (4)
                  
                  
                     2020 m. liepos 28 d. raštu Komisija paragino suinteresuotąsias šalis pradėti atitinkamas konsultacijas, kad, laikydamosi savo vidaus tvarkos, jos pasiektų susitarimą;
                  
               
                     (5)
                  
                  
                     Slovėnija ir Austrija pasiekė susitarimą, apie kurį Komisijai pranešta 2020 m. spalio 5 d., per nustatytą terminą;
                  
               
                     (6)
                  
                  
                     Slovėnija ir Austrija susitarė, kad terminų „Potize“ ir „Putize“ vartojimas nereiškia jokio pavadinimo „Slovenska potica“ kaip garantuoto tradicinio gaminio (GTG) netinkamo naudojimo, imitavimo ar mėgdžiojimo;
                  
               
                     (7)
                  
                  
                     abi šalys taip pat susitarė, kad tiek „Slovenska potica“, tiek „Potize“ ir „Putize“ yra teisėti pavadinimai. Slovėnija patvirtino, kad įregistravus pavadinimą „Slovenska potica“ kaip garantuotą tradicinį gaminį (GTG) nebūtų pažeista Austrijos gamintojų teisė vartoti terminus „Potize“ ir „Putize“. Vis dėlto Austrijos gamintojai ant pakuočių negali naudoti jokių su Slovėnija susijusių elementų, pvz., vėliavos, spalvų ir t. t.;
                  
               
                     (8)
                  
                  
                     iš susitarimo galima daryti išvadą, kad Slovėnija pripažino Austrijos gamintojų teisę toliau naudoti pavadinimus „Potize“ ir „Putize“, todėl neketinama apsaugoti termino „potica“, kuris yra sudėtinio pavadinimo „Slovenska potica“, kurio apsaugos prašoma, dalis. Todėl pavadinimas „Slovenska potica“ turėtų būti saugomas kaip nedalomas pavadinimas, o terminą „Potica“ turėtų būti leidžiama toliau vartoti produktams, neatitinkantiems produkto „Slovenska potica“ specifikacijos Sąjungos teritorijoje, jei laikomasi jos teisinės tvarkos principų ir taisyklių;
                  
               
                     (9)
                  
                  
                     dėl Slovėnijos ir Austrijos susitarimo nereikia keisti pagal Reglamento (ES) Nr. 1151/2012 50 straipsnio 2 dalį paskelbtos produkto specifikacijos;
                  
               
                     (10)
                  
                  
                     todėl pavadinimas „Slovenska potica“ turėtų būti įtrauktas į garantuotų tradicinių gaminių (GTG) registrą,
                  
               PRIĖMĖ ŠĮ REGLAMENTĄ:
         
            1 straipsnis
            Įregistruojamas pavadinimas „Slovenska potica“ (GTG).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 2.3 klasei „Duona, pyragaičiai, pyragai, konditerijos gaminiai, sausainiai ir kiti kepiniai“, pavadinimas.
         
         
            2 straipsnis
            Pavadinimas „Potica“ gali būti toliau naudojamas produktams, neatitinkantiems produkto „Slovenska potica“ specifikacijos Sąjungos teritorijoje, jei laikomasi jos teisinės tvarkos principų ir taisyklių.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 21 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 343, 2012 12 14, p. 1.
         
            (2)  OL C 110, 2020 4 2, p. 12.
         
            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).